25.5.2023
RO
Jurnalul Oficial al Uniunii Europene
C 184/95
1.12.
Există riscul ca noile servicii bazate pe date și soluțiile tehnologice inovatoare să nu fie puse în aplicare suficient de rapid dacă nu există suficienți lucrători calificați și profesioniști formați care să contribuie la punerea lor în aplicare.
Măsurile necesare privind piața forței de muncă și politica în domeniul educației necesită resurse financiare suficiente, precum și elaborarea unui plan de acțiune pentru a asigura o abordare coordonată.
CESE consideră că, în acest sens, este esențială cooperarea strânsă cu partenerii sociali.
1.13.
Securitatea cibernetică este o cerință esențială pentru a asigura fiabilitatea sistemului energetic din ce în ce mai digitalizat.
Evoluțiile din ultimele decenii, în special evenimentele recente, ilustrează pericolul atacurilor cibernetice și al actelor de sabotaj împotriva infrastructurii critice.
Cu toate acestea, pot apărea probleme nu numai ca urmare a atacurilor cibernetice sau a acțiunilor de sabotaj, ci și ca urmare a defecțiunilor de hardware și software, astfel încât Comisia trebuie să acorde o atenție deosebită proiectării componentelor hardware și software în cursul digitalizării, pentru a asigura soliditatea acestui proces.
Defectarea sau deteriorarea infrastructurii critice poate cauza probleme de aprovizionare devastatoare și poate pune în pericol siguranța publică.
Generarea și utilizarea mai descentralizată a energiei împreună cu internetul sporesc „suprafața de atac” și riscurile cibernetice.
Sistemul energetic digitalizat (atât în ceea ce privește componentele hardware, cât și software) trebuie să fie fiabil, asigurând o disponibilitate continuă.
1.14.
CESE consideră că ideea unei strategii combinate pentru tranziția energetică și digitalizare în zonele rurale nu a beneficiat de nivelul de atenție și de sprijin preconizat.
Comitetul solicită punerea în aplicare rapidă a viziunii pe termen lung a Comisiei pentru zonele rurale ale UE și mobilizarea părților interesate prin intermediul Pactului rural al UE.
2.
Context 2.1.
Comisia a publicat o comunicare cu scopul de a impulsiona digitalizarea sistemului energetic.
Planul de acțiune al UE privind digitalizarea sistemului energetic urmărește atingerea obiectivelor stabilite în raportul de analiză prospectivă strategică privind dubla tranziție verde și digitală, tehnologiile digitale contribuind la crearea unei societăți neutre din punct de vedere climatic și eficiente din punctul de vedere al utilizării resurselor, asigurând totodată că toată lumea poate beneficia de această tranziție.
2.2.
În planul său de acțiune al UE, Comisia propune un set de acțiuni în cinci domenii: promovarea conectivității, a interoperabilității și a schimburilor fără sincope de date privind energia prin crearea unui spațiu comun al datelor; promovarea și coordonarea investițiilor în rețeaua inteligentă; furnizarea de servicii mai bune bazate pe inovarea digitală pentru a implica consumatorii în tranziția energetică; asigurarea securității cibernetice în sistemul energetic și garanția că nevoile energetice tot mai mari ale sectorului TIC sunt conforme cu Pactul verde european.
Comisia consideră că digitalizarea poate îmbunătăți accesibilitatea prețurilor, durabilitatea și reziliența sistemului energetic al UE.
2.3.
Soluțiile inteligente sunt concepute pentru a oferi consumatorilor un control mai mare asupra consumului de energie și a facturilor, îmbunătățind astfel gestionarea utilizării energiei, chiar dacă mulți consumatori finali ar putea înțelege acest potențial fără a avea nevoie de o soluție inteligentă.
Serviciile energetice inovatoare ar trebui să reducă consumul de energie, iar energia ar trebui utilizată atunci când este ieftină.
Contoarele inteligente furnizează informații importante pentru a reduce costurile consumului de energie, de exemplu încărcarea inteligentă a vehiculelor electrice, pompele de căldură inteligente împreună cu panourile fotovoltaice.
Contoarele inteligente ajută clienții să își controleze datele din facturi și le permit să elimine facturile incorecte și facturarea retroactivă, una dintre cele mai mari preocupări ale consumatorilor la ora actuală.
Planul de acțiune prevede sprijin pentru instrumentele digitale, care servesc interesul consumatorilor și, în unele cazuri, sunt dezvoltate în colaborare cu ei, îmbunătățirea competențelor digitale, finanțarea soluțiilor digitale inteligente prin programe care pot contribui la îndeplinirea obiectivului de digitalizare a sistemului energetic, sprijinirea autorităților naționale de reglementare în definirea și monitorizarea indicatorilor comuni ai rețelelor inteligente, crearea unui spațiu european comun al datelor privind energia și implicarea strânsă a tuturor părților interesate relevante, în special a operatorilor de rețea și a furnizorilor de energie.
2.4.
Potrivit Comisiei, tehnologiile TIC oferă un mare potențial de înverzire.
Soluțiile digitale ar trebui să contribuie la echilibrarea ofertei, stocării și cererii de energie și să facă sistemul energetic mai flexibil, facilitând integrarea surselor descentralizate de energie din surse regenerabile.
Trebuie dezvoltate piețe flexibile pentru ca investițiile în opțiuni flexibile să devină atractive, indiferent dacă aceste investiții sunt realizate de producători, consumatori sau prosumatori care profită de instrumente digitale.
2.5.
În același timp, planul de acțiune subliniază necesitatea de a reduce creșterea consumului de energie în sectorul TIC.
El prevede, de asemenea, crearea unui geamăn digital al rețelei electrice europene, sprijinirea comunităților energetice prin intermediul instrumentelor digitale, dezvoltarea de etichete energetice pentru computere, centre de date și tehnologii blockchain și elaborarea unui cod de conduită al UE pentru durabilitatea rețelelor de telecomunicații.